Κατερίνα Σωτηρίου

Η Κατερίνα Σωτηρίου (Αθήνα, 3 Ιανουαρίου 1984), είναι Ελληνίδα επαγγελματίας διεθνής καλαθοσφαιρίστρια. Διαθέτοντας ύψος 1,86 μέτρα αγωνίζεται ως σμολ φόργουορντ και πάουερ φόργουορντ στην ομάδα του Παναθηναϊκού.

 Η Κατερίνα Σωτηρίου ξεκίνησε την καριέρα της από τον Α.Ο. Ζωγράφου (1994-2001), αγωνιζόμενη στα τοπικά πρωταθλήματα της Ε.Σ.Κ.Α. Δεύτερος σταθμός της ήταν ο Α.Σ. Ακαδημία 1975, ομάδα με την αγωνίστηκε για πρώτη φορά στην Α1 Εθνική. Στην ομάδα της Ηλιούπολης αγωνίστηκε για μία πενταετία (2001-2006), προτού λάβει μεταγραφή στον Άρη Χολαργού, όπου και παρέμεινε μέχρι το 2008. Το καλοκαίρι του 2008 ντύθηκε στα χρώματα των Εσπερίδων Καλλιθέας, ομάδα με την οποία κατέκτησε το Κύπελλο Ελλάδος (2009). Την ίδια χρονιά συμμετείχε σε 9 αγώνες του EuroCup, έχοντας στατιστικά 4.4 πόντοι μ.ο., 2.2 ριμπάουντ και 1.6 ασίστ. Το καλοκαίρι του 2010 η αθλήτρια ενεπλάκη σε δικαστική διαμάχη με το σύλλογο καθώς επιθυμούσε να αποδεσμευθεί από το συμβόλαιό της, ενώ η διοίκηση των Εσπερίδων αρνήθηκε βασιζόμενη στην τριετή του νομική ισχύ. Το φθινόπωρο, όταν και δικαιώθηκε στο ΑΣΕΑΔ, η αθλήτρια αποδεσμεύθηκε και υπέγραψε συμβόλαιο με τον Αθηναϊκό.Με την ομάδα του Βύρωνα, η οποία την προηγούμενη χρονιά είχε κατακτήσει Triple Crown, η Σωτηρίου κατέκτησε τόσο το Πρωτάθλημα όσο και το Κύπελλο Ελλάδος για την περίοδο 2010-11. Στη διοργάνωση του EuroCup αγωνίστηκε σε 10 αγώνες και σε 21 λεπτά κατά μ.ό. συμμετοχής συνέλεξε 9.6 πόντους, 3.7 ριμπάουντ και 1.2 ασίστ. Στις 18 Οκτωβρίου του 2010 αγωνίστηκε με τον Αθηναϊκό επίσης στο Ευρωπαϊκό SuperCup, με αντίπαλο τη Σπαρτάκ Μόσχας (ήττα της ελληνικής ομάδας με 61-70), όντας πρώτη σκόρερ και ριμπάουντερ της ομάδας της (12 πόντοι, 7 ριμπάουντ). Το Νοέμβριο του 2011, σε ηλικία 27 ετών, αγωνίστηκε για πρώτη φορά στην καριέρα της στο εξωτερικό, έχοντας παραχωρηθεί υπό μορφή δανεισμού στη Μαν Φίλτερ Σαραγόσα, ομάδα της κορυφαίας κατηγορίας της Ισπανίας. Στους 4 μήνες που φόρεσε τη φανέλα της αγωνίστηκε σε 19 αγώνες (382 λεπτά) και είχε συνολικά 106 πόντους, 66 ριμπάουντ, 9 ασίστ και 14 κλεψίματα.Το Σεπτέμβριο του 2012 η Σωτηρίου έλυσε οριστικά το συμβόλαιό της με τον Αθηναϊκό, λαμβάνοντας μεταγραφή στην Ομπενάσα Ναβάρα, παραμένοντας σε ισπανικό έδαφος. Τον Αύγουστο του 2013 μεταπήδησε στην επίσης ισπανική Μπούργος. Από την ομάδα αποχώρησε τον Ιανουάριο του 2014 επικαλούμενη οικονομικές διαφορές. Από την πλευρά της η διοίκηση της Μπούργος εξέδωσε ανακοίνωση στην οποία κατηγόρησε την αθλήτρια για αντιεπαγγελματική συμπεριφορά. Η Σωτηρίου ακολούθως υπέγραψε άμεσα συμβόλαιο με τον Πρωτέα Βούλας, κάνοντας χρήση του κανονισμού μεταγραφών ο οποίος επιτρέπει στις παίκτριες που έχουν συμπληρώσει τουλάχιστον ένα χρόνο εκτός Ελλάδας να επιστρέψουν στο ελληνικό πρωτάθλημα ακόμη και κατά τη διάρκεια της αγωνιστικής περιόδου. Η εξέλιξη αυτή προκάλεσε αντιδράσεις από την ομάδα του Αθηναϊκού στου οποίου τις καταστάσεις ήταν δηλωμένη η αθλήτρια, ωστόσο εν τέλει η Ε.Ο.Κ. εξέδωσε κανονικά το δελτίο της. Στις 25 Ιανουαρίου 2020, ανακοινώθηκε από την ουγγρική Τσέγκλεντ.Στις 24 Αυγούστου 2021, επέστρεψε στην Ισπανία για λογαριασμό της Εστουντιάντες. Στις 29 Δεκεμβρίου, αποχώρησε από την ισπανική ομάδα.Στις 8 Ιανουαρίου 2022, ανακοινώθηκε από τη ρουμάνικη Σάτου Μάρε. Στις 18 Μαΐου 2022, ανακοινώθηκε από την ομάδα του Παναθηναϊκού, μέχρι το καλοκαίρι του 2023. Στις 26 Μαρτίου 2023, κατέκτησε το Κύπελλο Ελλάδας, αφού ο Παναθηναικός νίκησε στον τελικό την Ελευθερία Μοσχάτου με 66-61, με την ίδια να έχει 9 πόντους και 7 ριμπάουντ. Στις 2 Μαΐου 2023, ανανέωσε το συμβόλαιό της και για την αγωνιστική σεζόν 2023-24. Με το εθνόσημο αγωνίστηκε για πρώτη φορά ως μέλος της Εθνικής Κορασίδων τον Αύγουστο του 1998. Τη σημαντικότερη εμφάνισή της με τις μικρές Εθνικές την πραγματοποίησε με την ομάδα των Νεανίδων (έχει πετύχει συνολικά 215 πόντους), με την οποία έχει λάβει μέρος στο Ευρωπαϊκό Πρωτάθλημα του 2002 στη Σλοβενία.Η Σωτηρίου εντάχθηκε στην Εθνική Ομάδα Γυναικών το 2002 για φιλικούς αγώνες. Ήταν μέλος της ομάδας που κατέκτησε την 4η θέση στους Μεσογειακούς Αγώνες της Πεσκάρα το 2009 (σε 5 αγώνες σημείωσε 57 πόντους).Από τις σπουδαιότερες στιγμές στην καριέρα της παραμένει η συμμετοχή της με την Εθνική Γυναικών στο Ευρωμπάσκετ της Λετονίας το 2009 (5η θέση) και στο Παγκόσμιο Πρωτάθλημα της Τσεχίας ένα χρόνο αργότερα (11η θέση). Στην πρώτη διοργάνωση, σε 9 αγώνες είχε 2.2 πόντους, 1.9 ριμπάουντ και 0.9 ασίστ μ.ό., ενώ στη δεύτερη σε 8 αγώνες 1.8 πόντους, 0.4 ριμπάουντ και 0.3 ασίστ.Το 2011 συμμετείχε στο Ευρωμπάσκετ της Πολωνίας όπου σε 3 ματς συγκέντρωσε 0.7 πόντους και 0.7 ριμπάουντ μ.ό. (η Ελλάδα αποκλείστηκε στη φάση των ομίλων). Τον Αύγουστο του 2012 αγωνίστηκε στο πλαίσιο του Παγκοσμίου Πρωταθλήματος 3x3 στο Ζάππειο με τη Μικτή Εθνική Ελλάδος, που αποτελούσαν εκτός από τη Σωτηρίου οι Νίκος Παππάς, Γιώργος Μπόγρης και Ναυσικά Σταυρίδου.Αγωνίστηκε με την Εθνική Γυναικών που ανεπιτυχώς διεκδίκησε εισιτήριο για το Ευρωμπάσκετ του 2013 και με εκείνη που πέρασε στην αντίστοιχη διοργάνωση του 2015 ως πρωτοπόρος του Α' Προκριματικού Γύρου. Επίσης, ήταν παρούσα στο Ευρωμπάσκετ του 2017, στο οποίο η Εθνική έχασε στον μικρό τελικό το χάλκινο μετάλλιο από το Βέλγιο. Αγωνίστηκε το 2018 στο Παγκόσμιο Πρωτάθλημα Γυναικών στην Ισπανία, το 2021 και το 2023 στο Ευρωμπάσκετ. Μάλιστα το Ευρωμπάσκετ του 2023, αποτέλεσε το κύκνειο άσμα της Σωτηρίου με την Εθνική Ελλάδας, αφού μετά το τέλος του ανακοίνωσε την απόσυρσή της από την Εθνική ομάδα μετά από 21 χρόνια προσφοράς.Με το εθνόσημο γυναικών αγωνίστηκε σε 161 αγώνες πετυχαίνοντας 669 πόντους (μ.ο: 4.16). Αποτελεί την 16η σκόρερ στην ιστορία της Εθνικής Γυναικών, αλλά και την 7η σε συμμετοχές με το εθνόσημο ιστορικά. Εσπερίδες Κύπελλο Ελλάδος: (2009) Αθηναϊκός Πρωτάθλημα Ελλάδας: (2011) Κύπελλο Ελλάδας: (2011) Ολυμπιακός 3x Πρωτάθλημα Ελλάδας: (2017, 2018, 2019) 3x Κύπελλο Ελλάδας: (2017, 2018, 2019) Παναθηναϊκός Κύπελλο Ελλάδας: (2023) Κατερίνα Σωτηρίου, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά). (Αγγλικά) Aikaterina Sotiriou, στατιστικά στην επίσημη ιστοσελίδα του αρχείου της FIBA. (Αγγλικά) Aikaterina Sotiriou, στατιστικά στην επίσημη ιστοσελίδα της FIBA Europe. (Αγγλικά) Aikaterina Sotiriou, στατιστικά στην επίσημη ιστοσελίδα των προκριματικών του Ευρωμπάσκετ Γυναικών του 2015.